《法曲献仙音　唐制小忽雷》
清代·张祥河

挝羯思唐，洗桐悲蜀，小小檀槽如故。唤起轻雷，旧声堪忆，苍凉如花宫树。

有九百年来事，两弦怅谁诉。

春何许。向梨园、听残银甲，重奏入、兵骑淮西无数。

爪雪在天涯，尽千金、抛与飞絮。好事才人，唱旗亭、都是新句。

但寒沙吹舞，又对燕山风雨。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。